text: Kæmpe politiøvelse i Fredericia
  20 oktober 2014 kl. 12.53
  Dele af den indre by i Fredericia vil blive spærret af, når politiet holder en stor øvelse.
  Nysgerrige er velkomne til at kigge på, lyder det fra politiet, når omkring 50 betjente på onsdag holder en stor øvelse i Fredericias indre by.
  Politiet øver at håndtere en større menneskemængde og uroligheder, f.eks. ved en fodboldkamp.
  - Vi afholder denne øvelse for at skabe de mest realistiske rammer for vores folk som supplement til det daglige arbejde. Når vi holder disse øvelser, er det vigtigt for os at arbejde på en så virkelighedsnær scene som muligt, og det kan vi her i Fredericia. Resultatet af øvelsesdagene skal være, at politifolkene er klædt så godt på som muligt, hvis vi skulle få brug for det, siger politikommissær Lars Ozol.
  